Haaie gaps Leeus se Madosh | Netwerk24
Deur Hendrik Cronjé 08 September 2019 07:06
Die Haaie het een van die Leeus se blinkste diamante, die vleuel Madosh Tambwe, met welslae by Ellispark afgevry.
Madosh TambweFoto: gallo
Tambwe tel saam met Ox Nche, Henco Venter (albei Cheetahs), Sikhumbuzo Notshe (Westelike Provinsie), Werner Kok (Toulouse en Blitsbokke), James Venter (Leeus), Jarrod Taylor, Jacques Goosen (albei Selborne College en SA Skole) en Kian Meadon (Boishaai, SA Skole) onder die Durbaniete se aanwinste.
Die 22-jarige Tambwe is in Kinshasa gebore, het op Parktown Boys High se skoolbanke gesit en speel al van 2017 vir die Leeus.
Hy het die rugbywêreld verlede jaar van hom laat kennis neem toe hy vier drieë in 'n kragmeting met die Stormers gedruk het.
In Durban sal hy moet uithaal as hy 'n plek in die Haaie se Superspan wil losspeel. Makazole Mapimpi en S'bu Nkosi is hul eerstekeuse-vleuelpaar. Hulle het in die Curriebeker meestal op Lwazi Mvovo en Kobus van Wyk as vleuels staatgemaak. JP Pietersen is ook nog daar, al het hy eerder gereeld op senter in die Curriebeker diens gedoen.
Tambwe se vertrek is ná sy goeie spel in die Curriebeker gewis 'n terugslag vir die Leeus, maar hulle het steeds vleuels soos Courtnall Skosan, Jamba Ulengo, Stean Pienaar, Duncan Matthews (die Leeus oorweeg hom ook as senter), Tyrone Green (hy speel deesdae meer heelagter) en Jan-Louis la Grange om uit te kies.
Rhyno Smith, nog 'n blits, sal hom binnekort by die Cheetahs aansluit en is vir die Haaie verlore.
Die Haaie het die week bevestig Brent Janse van Rensburg gaan hul voorspelers in volgende jaar se Superreeks afrig. Die Haaie se Curriebeker-breier, Sean Everitt, is as die Superrugby-hoofafrigter aangestel, terwyl Dave Williams die agterlyn- en aanvalsafrigter is.
Die Haaie het ook aangekondig dat Phiwe Nomlomo, hoofafrigter van Selborne College, as 'n vaardigheidspesialis aangestel is. Hy sal met al die Haaie se spanne werk. Nomlomo het die SA Skole "A"-span in Augustus se o.18-reeks afgerig.